钦定古今图书集成/理学汇编/文学典/第098卷 > 庄昶
## 钦定古今图书集成/理学汇编/文学典/第098卷 > 庄昶

按“《列朝诗集》，昶字孟旸，江浦人。成化二年进士。改庶
吉士，授检讨。元宵放灯，命史馆赋诗，昶与同官章懋、
黄仲昭抗疏谏止，谪桂阳州判，改南京行人司副。居
定山垂三十年。召至京，徐溥议复翰林大臣，不可，复
司副，迁南验封郎中。得风疾，迁延野寺，逾年，再乞告，
乃得请。孟旸刻意为诗，酷拟唐人，白沙推之，有‘百炼
不如庄定山’”之句。多用道学语入诗，如所谓“太极圈
儿先生，帽子一壶陶靖节，两首邵尧夫”者，流传蓺苑，
用为口实。而丰城杨廉妄评其诗，以为高出于唐人。
杜子美“穿花蛱蝶深深见，点水蜻蜓款款飞”，比定山
“溪边鸟讶天机语，担上梅挑太极行”，尚隔几尘。此等
缪种，流入后生八识田中，真所谓下劣诗魔，能断诗
家多生慧命，良可惧也。荆川之徒选《二妙集》，专以白
沙、定山、荆川三家诗，继草堂《击壤》之后，以为诗家正
脉在是。岂惟令少陵攒眉，亦当笑破白沙之口。余录
孟旸诗，痛加绳削，存其不倍于雅道者，于白沙亦然。
杨用修云：定山诗有逼真唐人者，如《罗汉寺》“溪声梦
醒偏随枕，山色楼高不碍墙。”《病眼》“残书楚汉灯前垒，
小阁江山雾里诗。”《宿三茅观》：“荒村细雨闻啼鸟，小树
轻风落野花。”赠人“岂无湖水甘神瀵，亦有溪毛当紫
芝。”若隐其性名，决不谓定山作也。